CELEX: 62010CN0178
Language: da
Date: 2010-03-17 00:00:00
Title: Sag C-178/10: Anmodning om præjudiciel afgørelse indgivet af Curtea de Apel Târgu-Mureș (Rumænien) den 17. marts 2010 — Ministerul Economiei și Finanțelor, Direcția Generală a Finanțelor Publice Mureș, Administrația Finanțelor Publice Târgu-Mureș mod SC Darmi SRL

19.6.2010   
            
            
               DA
            
            
               Den Europæiske Unions Tidende
            
            
               C 161/34
            
         
      Anmodning om præjudiciel afgørelse indgivet af Curtea de Apel Târgu-Mureș (Rumænien) den 17. marts 2010 — Ministerul Economiei și Finanțelor, Direcția Generală a Finanțelor Publice Mureș, Administrația Finanțelor Publice Târgu-Mureș mod SC Darmi SRL
      (Sag C-178/10)
      (2010/C 161/51)
      Processprog: rumænsk
      
         Den forelæggende ret
      
      Curtea de Apel Târgu-Mureș
      
         Parter i hovedsagen
      
      
         Appellant: Ministerul Economiei și Finanțelor, Direcția Generală a Finanțelor Publice Mureș, Administrația Finanțelor Publice Târgu-Mureș
      
         Indstævnt: SC Darmi SRL
      
         Præjudicielle spørgsmål
      
      
                  1)
               
               
                  Er indførelsen af en miljøafgift i perioden fra 1. juli 2008 til 15. december 2008 ved den omhandlede nationale lovgivning i Rumænien (hasteforordning nr. 50/2008) i overensstemmelse med principperne om toldunion og forbud mod dobbeltbeskatning, som er fastsat i artikel 23 EF, 25 EF og 90 EF, og tillader disse traktatbestemmelser indførelsen af en miljøafgift med det formål, som er anført af den rumænske lovgiver i præamblen til hasteforordning nr. 50/2008, og som også fremgår af artikel 174 EF ff.: at sikre miljøbeskyttelse gennem iværksættelse af programmer og projekter med henblik på forbedring af luftkvaliteten og overholdelse af de grænseværdier, der er fastsat i fællesskabslovgivningen på området? Mere konkret formuleret: I tilfælde af, at der i en medlemsstat i Den Europæiske Union indføres en miljøafgift, der opkræves ved den første registrering af nye eller brugte motorkøretøjer, som er indført fra en anden medlemsstat til den førstnævnte medlemsstat, kan der da i medfør af bestemmelserne i artikel 174 EF ff. ses bort fra artikel 23 EF, 25 EF og 90 EF?
               
            
                  2)
               
               
                  Såfremt et sådant motorkøretøj er blevet pålagt en tilsvarende afgift, dvs. en miljøafgift (med samme begrebsmæssige indhold og samme formål, dvs. med henblik på beskyttelse af miljøet i overensstemmelse med principperne og formålene i artikel 174 EF ff.) i en medlemsstat, er det da muligt at pålægge en sådan miljøafgift med samme formål som dem, der fremgår af i artikel 174 EF ff., i forbindelse med den første registrering i en anden medlemsstat, selv om køretøjet allerede forudgående er blevet pålagt en miljøafgift i en anden medlemsstat?
               
            
                  3)
               
               
                  Såfremt et sådant motorkøretøj derimod ikke er blevet pålagt en miljøafgift i en anden medlemsstat (fordi den pågældende afgift ikke findes eller af andre årsager), men der ved den efterfølgende registrering i en anden medlemsstat, eksempelvis Rumænien, hvor en sådan afgift opkræves, pålægges miljøafgift i forbindelse med den første registrering i den pågældende stat, foreligger der da en tilsidesættelse af principperne om toldunion og [forbud mod] indirekte beskyttelse af indenlandske varer som omhandlet i artikel 23 EF, 25 EF og 90 EF?